**ПОКАНА**

**За споделяне на добри практики чрез онагледяване**

Мрежата за ранно детско развитие в ромската общност в България (РЕЙН България, координирана от фондация „Тръст за социална алтернатива“ – ТСА) кани институционалните си членове – детски ясли, детски градини и предучилищни групи в училища, да изразят интерес за **организиране на събитие за споделяне на въведени успешни практики за работа с деца от уязвими общности, което да се състои в образователната институция** и да е насочено към колеги от други образователни институции, и към местни и регионални инспекторати и администрации, имащи отношение към темата.

**Формат на събитието**

**Събитието се провежда в рамките на един ден.** Всяко събитие се планира индивидуално според темата. Подходящи формати на събитията са например ден на отворени врати, учебна визита, открита практика и други в зависимост от естеството на практиката.

**Силно препоръчително** е участниците не само да видят прилагането на практиката, но и да получат поне една от следните възможности за учене: участие в практиката, в планирането й или оценката й. **Очакване е участниците да отнесат със себе си** документи, материали или изработени артикули, които да са им в помощ при желание да въведат практиката в занималните си. Също така, събитието следва да включва **възможност за обсъждане с персонала на образователната институция** на процеса на планиране и въвеждане на практиката, на предизвикателствата в прилагането, на постигнатите цели и сходни въпроси.

**Във всяко събитие участват между 9 и 12 участници**, като в този брой се включва и екипът на детската градина – домакин. Индикативно 50% от участниците следва да са външни за детската градина (членове на екипа на други детски градини, институции, граждански организации). Участниците се избират и канят директно от детската градина - домакин, като те се уточняват предварително с ментора, който ще бъде определен от ТСА в помощ и подкрепа на детската градина за цялостното представяне на успешната практика и провеждане на събитието.

Очакване е от участниците да привлекат поне двама нови партньора за членове на Мрежата РЕЙН.

**Подкрепа от ментор**

ТСА ще свърже детската градина с експерт с опит в областта на качествените педагогически практики, взаимодействието със семейства и общности, социалната справедливост и многообразието. Експертът ще изпълнява ролята на ментор за организиращия събитието екип, като го подкрепя с идеи и препоръки относно концепцията на събитието, начина за ангажиране на участниците в него, избора на материали, избора на външни участници и др.

ТСА ще осигури възнаграждението на ментора, като договорните отношения с него се уреждат директно от ТСА.

**Важни срокове**

ТСА възнамерява да подкрепи **до 5 (пет)** събития за онагледяване на добри практики в периода март - април 2024 г. Датите на провеждане на самите събития се договарят индивидуално спрямо възможностите на екипа на ТСА и/или ментора да присъства.

**Краен срок за кандидатстване: 15.01.2024 г.**

**Краен срок за обявяване на одобрени кандидати: 10.02.2024 г.**

**Краен срок за провеждане на събитията: 30 април 2024 г.**

Допустими кандидати са всички **институционални членове на РЕЙН България – детски ясли, детски градини и предучилищни групи в училища, които имат собствена банкова сметка.**

**Представената практика може да посреща една или повече от следните цели:**

* **Интегриране** на познавателните преживявания на децата така, че те да виждат **взаимовръзките между учебните концепции и ежедневния опит**, и да могат да ги прилагат в реални ситуации
* Създаване на условия и възможности децата да придобият необходимите им компетентности чрез **дейности**, които са съобразени с **интересите** на децата
* Създаване на условия и възможности децата да учат, изследват, творят и играят чрез **дейности и материали, които са разнообразни**, изобилни, достъпни, и съобразени с развитието
* Насърчаване на децата да си **поставят цели и изграждат очаквания към собствената си работа**, и да размишляват върху процесите на учене и резултатите от тях
* Използване на различни стратегии, за да се насърчи саморегулацията и независимостта на децата
* Създаване на условия и възможности за **развиване на изследователския дух,** експериментирането, независимото търсене на информация, и творческия израз на децата
* **Стимулиране развиването на умения за критично мислене и решаване на проблеми** у децата
* Създаване на условия и възможности **децата да вземат решения**, които да бъдат реализирани на практика и уважавани от другите
* Използване на стратегии, които помагат на децата да разберат същността на **границите, правилата и ограниченията**, и да се научат да **зачитат правата на другите** в едно демократично общество
* Създаване на условия и възможности децата да изграждат **споделено разбиране, да си оказват взаимна подкрепа и да градят чувство за общност в групата**

**Целева публика**

За всяко събитие: 9-12 участници общо.

* Директори, учители, помощник-учители, медиатори в детски градини, работещи с уязвими общности
* Представители на РУО, РЗИ, РЦПППО, общини и други институции, оказващи подкрепа за качественото образование в детската градина – домакин

**Задължения на организатора**

* Планира събитието, като документира и съгласува с ментора и ТСА учебните цели, формата, програмата на събитието и набелязаните участници
* Работи и съгласува дейностите си с ментора, както и позволява мониторинг от страна на ментора върху разходите за събитието с цел гарантиране на ефективност и целесъобразност
* Изпраща покани до външните за детската градина участници и следи за включването им
* Покрива транспортни разходи на участниците (според необходимостта)
* Обезпечава събитието с кетъринг и с необходимите материали
* Предоставя на всички участници материали, свързани с представяната практика
* Проследява присъствие на събитието (чрез присъствен списък)
* Води събитието
* Документира събитието (чрез отчет и снимки)
* Привлича поне двама нови членове към Мрежата РЕЙН в индивидуално или институционално качество.

**Документи за кандидатстване**

Документите за заявка на интерес се подават към ТСА на електронна поща kindergarten240@tsa-bulgaria.org **до 15.01.2024 г.** ТСА си запазва правото да предлага подобрения в описаните от кандидата цели, формат и програма за събитието.

Всеки кандидат трябва да попълни следните документи:

* Формуляр за заявка на интерес **(приложен);**
* Анкета за членство и присъединяване към РЕЙН България поне за основния кандидатстващ (само ако не е вече член).

**Договор за дарение**

С избраните кандидати ще бъде сключен договор за дарение на стойност 900 лева под условие събитието да се отчете чрез технически отчет (описан по-долу) и да се следват указанията в настоящата покана и препоръките на ментора.

Организаторите покриват при нужда транспортните разходи на всички участници в събитието.

**Технически отчет**

Техническият отчет съдържа:

* до половин страница с рефлексия, изводи и самооценка от събитието (свободен стил);
* документи за споделяне с членовете на РЕЙН (Организаторът подготвя документи за споделяне с членовете на мрежата – това могат да бъдат слайдове от презентации, други раздадени по време на събитието материали, или половин страница обобщение на събитието, която ще бъде споделена на интернет страницата на РЕЙН България – различно от рефлексията, която е вътрешен документ);
* програма на събитието;
* присъствен списък;
* копие от обратни връзки (Формулярът за обратна връзка се предоставя от ТСА);
* Снимки.

**Приложения:**

Приложение 1 – Формуляр за заявка на интерес

Приложение 2 – Линк за регистрация за членство в Мрежа за ранно детско развитие в ромската общност РЕЙН България: <https://reynbg.com/bg/%D0%B0%D0%BD%D0%BA%D0%B5%D1%82%D0%B0/>

**Оценка на кандидатите**

Предимство при избора ще имат кандидатури, които имат висока степен на съответствие със зададения формат и целите, описани в настоящата покана.

**ПРИЛОЖЕНИЕ 1 – ФОРМУЛЯР ЗА ЗАЯВКА НА ИНТЕРЕС**

|  |  |
| --- | --- |
| Име на член на РЕЙН България |  |
| Населено място и адрес по съдебна регистрация |  |
| ЕИК/Булстат |  |
| Име и фамилия на лице за контакт – отговорник за събитието |  |
| Мобилен телефон и електронна поща на лице за контакт |  |
|  |  |
| В кое населено място искате да организирате събитието? |  |
| На коя дата искате да го проведете? |  |
|  |  |
| Каква практика искате да споделите с други професионалисти? | Опишете сбито в два-три параграфа (около 300 думи). Можете да споделите снимка за онагледяване, ако имате такава. Помощни въпроси: Кой прилага практиката? Кога я прилага? Какво представлява? Какви ефекти има и върху кого? Кой друг е включен в практиката? Кой я подкрепя? |
| Кои от целите на поканата постига практиката, която искате да споделите? | Избройте целите, които според Вас постига тази практика. Посочването на по-голям брой цели не е изричен критерий при оценката на кандидатурите. По-скоро търсим задълбочено разбиране и прилагане на концепциите, стоящи зад изброените цели. |
| Каква програма предлагате за събитието? | Опишете накратко предлагания от Вас формат на събитието – продължителност, основни елементи на програмата. |